Man sterf tydens gyselaarsdrama in polisiestasie(Foto: SAPD/Facebook) Die Onafhanklike Polisieondersoekdirektoraat (Opod) stel ondersoek in ná ŉ verdagte by die Jane Furse-polisiestasie gesterf het. Lizzy Suping, woordvoerder van Opod, sê die voorval het Maandagaand omstreeks 20:00 plaasgevind. “Die verdagte het ŉ vuurwapen uit een van die beamptes se bobeen-pistoolsak gegryp. Die beampte was besig met gemeenskapsdienspligte. Die verdagte het die polisiebeamptes gyselaar gehou en gesê hy gaan hulle doodmaak.” Ander beamptes van die gemeenskapsdiens-eenheid kon hul eweknieë in kennis stel van die gyselaarsdrama. “ŉ Onderhandelaar is ontbied saam met lede van die taktiesereaksie-eenheid. Die verdagte het geweier om hom oor te gee ná versoeke van die onderhandelaar.” Die reaksie-eenheid het die kantoor betree waaruit die verdagte skote gevuur het en die polisiebeamptes het teruggeskiet. “Die verdagte is onbekend. Hy het Nyaope-sakkies en ŉ spuitnaald in sy besit gehad. ŉ Geregtelike doodsondersoek word gedoen.”